和張安道讀杜集
作者：蘇轍
朝代：宋

paragraphs: 我公才不世，晚歲道尤高。
與物都無著，看書未覺勞。
微言精老易，奇韵喜莊騷。
杜叟詩篇在，唐人氣力豪。
近時無沈宋，前輩蔑劉曹。
天驥精神穩，層臺結構牢。
龍騰非有迹，鯨轉自生濤。
浩蕩來何極，雍容去若遨。
壇高真命將，毳亂始知髦。
白也空無敵，微之豈少褒。
論文開錦繡，賦命委蓬蒿。
初試中書日，旋聞鄜畤逃。
妻孥隔豺虎，關輔暗旌旄。
入蜀營三徑，浮江寄一艘。
投人慚下舍，愛酒類東皋。
漂泊終浮梗，迂疏獨釣鼇。
誤身空有賦，掩脛惜無袍。
卷軸今何益，零丁昔未遭。
相如元羣世，惠子謾臨濠。
得失將誰怨，憑公付濁醪。